Diari Oficial de la Generalitat Valenciana


Sumari del DOGV 2735, del 25-04-1996 (1996/838021)

ORDRE d'1 d'abril de 1996, del conseller d'Obres Públiques, Urbanisme i Transports de desplegament del Decret 37/1996, de 5 de març, del Consell de la Generalitat Valenciana sobre les normes de seguretat aplicables als passos a nivell en les línies de Ferrocarrils de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/01/(3)/dof/vci/html**

### Dades del document

Número de DOGV
:   2735

Data del DOGV
:   25-04-1996

Secció del DOGV
:   DISPOSICIONS GENERALS

Número del document
:   1996/838021


Data del document
:   01-04-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE d'1 d'abril de 1996, del conseller d'Obres Públiques, Urbanisme i Transports de desplegament del Decret 37/1996, de 5 de març, del Consell de la Generalitat Valenciana sobre les normes de seguretat aplicables als passos a nivell en les línies de Ferrocarrils de la Generalitat Valenciana.   
La necessitat de dotar de les adequades condicions de seguretat els passos a nivell de les línies de Ferrocarrils de la Generalitat Valenciana exigeix una regulació de les diferents classes de protecció que cal implantar-hi i de la seua aplicació, d'acord amb criteris de fàcil determinació que siguen capaços de ponderar el nivell de perillositat del pas.  
La categoria o classe de protecció que cal implantar en cadascun dels passos a nivell que hi ha en la xarxa autonòmica s'haurà d'adequar a aquests criteris independentment que l'objectiu que persegueix la Generalitat Valenciana siga la supressió del major nombre possible de passos a nivell i l'aplicació en els subsistents de la classe de protecció de major qualitat des del punt de vista de la seguretat, per mitjà de sistemes de senyals i balises automatitzades.  
El Decret 37/1996, de 5 de març, del Consell de la Generalitat Valenciana faculta el conseller d'Obres Públiques, Urbanisme i Transports perquè dicte les disposicions que calga per al desplegament i, en particular, la regulació de les condicions de seguretat aplicables als passos a nivell en les línies de Ferrocarrils de la Generalitat Valenciana.  
Fent ús de les facultats que em confereix el decret esmentat,   
ORDENE  
Article 1. àmbit d'aplicació  
En els passos a nivell de les línies ferroviàries de Ferrocarrils de la Generalitat Valenciana, d'ara endavant FGV, s'aplicaran les normes de seguretat que estableix aquesta ordre.  
Article 2. Conceptes generals  
Als efectes d'aquesta ordre, s'haurà d'entendre per:  
1. Intensitat Mitjana Diària (IMD) de circulació de vehicles per un punt d'una carretera o camí, en concret, en un pas a nivell, la que defineix la legislació de carreteres vigent.  
2. Senyals acústics, lluminosos o d'abalisament, aquells que són accionats pel pas dels trens per mitjà de dispositius adequats instal·lats en les proximitats del pas a nivell o l'accionament dels quals es produeix com a conseqüència d'actuacions alienes al pas dels trens, tals com canvis en la senyalització ferroviària de les estacions, establiment d'itineraris, accionament per l'operari que se n'encarrega o altres maneres semblants.  
Article 3. Classes de protecció  
S'estableixen les quatre classes de protecció següents per als passos a nivell:  
1. Classe I: Passos a nivell sense barreres, protegits exclusivament per senyals fixos.  
2. Classe II: Passos a nivell protegits per semibarreres, dobles semibarreres o barreres, automàtiques o enclavades.  
3. Classe III: Passos a nivell protegits per semibarreres, dobles semibarreres o barreres, accionades pel guarda a peu de pas.  
4. Classe IV: Passos a nivell per a vianants protegits per senyals lluminosos i acústics.  
Article 4. Aplicació de les diferents classes de protecció  
S'aplicarà la protecció de classe I en aquells passos a nivell en què el valor de la IMD siga inferior a 250.  
S'aplicarà la protecció de classe II en aquells passos a nivell en què el valor de la IMD siga igual o superior a 250.  
Amb independència de l'aplicació que els corresponga d'acord amb el que estableixen els paràgrafs anteriors, es dotaran de la protecció de classe II tots els passos a nivell situats en trams de doble via de ferrocarril, tots els situats en trams ferroviaris de caràcter urbà i tots aquells als quals es canalitze el trànsit d'altres passos suprimits com a resultat de la concentració d'aquests.  
Ferrocarrils de la Generalitat Valenciana, per raons d'explotació, podrà utilitzar la protecció de classe III com a alternativa a la protecció de classe II.  
A tots els passos a nivell per a vianants que puguen haver-hi d'acord amb el que estableix el Decret 37/1996, de 5 de març, se'ls aplicarà la protecció de classe IV.  
Article 5. Protecció de classe I  
L'establiment de protecció de classe I comportarà la instal·lació de la senyalització següent:  
1. Senyalització a la via fèrria:  
Sengles cartells de "Xiuleu" ("X"), situats banda i banda de l'eix del pas, a la distància que aconsellen les condicions del traçat de la línia, la topografia del terreny o la velocitat de la circulació, segons les normes de règim interior de FGV.  
2. Senyalització a la carretera o camí:  
2.1 Senyalització fixa vertical:  
2.1.1 Senyal de pas a nivell sense barreres, establit en l'article 149.5, P-8, del Reglament General de Circulació (d'ara endavant RGC), aprovat pel Reial Decret 13/1992, de 17 de gener.  
2.1.2 Senyals d'aproximació de perill, establerts en l'article 149.5, P-9.a, P-9.b i P-9.c i P-10.a, P-10.b i P-10.c, del RGC, sempre que les condicions del camí o carretera ho permeten. En cas contrari, aquests senyals se substituiran per una placa complementària, indicadora de la distància fins al pas situada en el mateix pal del senyal de pas a nivell sense barreres.  
2.1.3 Senyal de situació de pas a nivell sense barreres, establit en l'article 149.5, P-11 i P-11.a, del RGC, segons siga procedent situat en el mateix pal que el de detenció obligatòria.  
2.1.4 Senyal de detenció obligatòria, establit en l'article 151.2, R-2 del RGC.  
2.2 Senyalització fixa horitzontal:  
Quan les característiques del paviment de la carretera o camí ho permeten, s'instal·laran les marques vials següents, regulades en el norma 8.2-IC "Marques Vials" de la Instrucció de Carreteres, aprovada per l'Ordre del Ministeri d'Obres Públiques i Urbanisme, de 16 de juliol de 1987.  
2.2.1 Lletres P i N, establides en l'apartat 3.7.3., M.7-5, E-11.  
2.2.2 Línia longitudinal contínua adossada a una altra discontínua de longitud adequada, establida en l'apartat 3.2.2, M.2.2, E-9 i E-11. En àrees urbanes i quan les característiques de la circulació ho aconsellen i les de la carretera o camí ho permeten, aquesta marca se substituirà per una separació física entre ambdós sentits de circulació.  
2.2.3 Línia transversal contínua, establida en l'apartat 3.4.1, M.4.1 i E-11.  
Article 6. Protecció de classe II  
L'establiment de la protecció de classe II comportarà la instal·lació de la senyalització següent:  
1. Senyalització a la via fèrria:  
Idèntica senyalització a l'establida en el número 1 de l'article 5 per a la protecció de classe I.  
En aquesta classe de protecció, la senyalització es complementarà amb una altra de tipus lluminós que advertisca els maquinistes sobre la situació en què es troba la senyalització a la carretera. Les característiques d'aquesta senyalització a la via s'ajustaran a les normes de circulació de règim interior de FGV.  
2. Senyalització a la carretera o camí:  
2.1 Senyalització fixa vertical:  
2.1.1 Senyal de pas a nivell amb barreres, establit en l'article 149.5, P-7, del RGC.  
2.1.2 Senyals d'aproximació de perill, establits en l'article 149.5, P-9.a, P-9.b i P-9.c i P-10.a, P-10.b i P-10.c, del RGC, sempre que les condicions del camí o carretera ho permeten. En cas contrari, aquests senyals se substituiran per una placa complementària, indicadora de la distància fins al pas, situada en el mateix pal del senyal de pas a nivell amb barreres.  
2.2 Senyalització fixa horitzontal: idèntica senyalització a l'establida en el número 2.2 de l'article 5 per a la protecció de classe I.  
2.3 Senyalització lluminosa: semàfor de dos llums rojos alternativament intermitents, establit en l'article 146.2 del RGC.  
Aquest senyal es col·locarà, en tot cas, a la banda dreta de la calçada d'acord amb el sentit de la circulació que s'aproxima al pas. Quan les condicions de visibilitat ho exigisquen o la intensitat de circulació per la carretera així ho aconselle, se situarà també a la banda esquerra de la calçada.  
El senyal haurà de començar a funcionar, com a mínim, 40 segons abans del pas de cada circulació ferroviària.  
En qualsevol cas, quan es tracte, d'acord amb les previsions del número 2.5 d'aquest article, d'instal·lacions de protecció amb dobles semibarreres, el funcionament dels senyals lluminosos s'iniciarà, com a mínim, 50 segons abans del pas de cada circulació ferroviària.  
2.4 Senyalització acústica, que entrarà en funcionament alhora que el senyal lluminós i cessarà una vegada s'haja completat el descens de les semibarreres, dobles semibarreres o barreres.  
2.5 Senyalització d'abalisament: semibarreres, dobles semibarreres o barreres, establertes en l'article 144.1.b) del RGC, de funcionament automàtic o enclavat.  
Les semibarreres, dobles semibarreres o barreres se situaran a cinc metres del carril més pròxim de la via fèrria, tret que les característiques físiques de l'entorn no ho permeten.  
Les perxes de les barreres, de les semibarreres i les d'entrada de les dobles semibarreres iniciaran el descens una vegada transcorreguts de sis a vuit segons des del començament de les llampades de la senyalització lluminosa i invertiran en el descens, fins a arribar a la posició horitzontal, un temps de set a deu segons, de manera tal que, en qualsevol cas, queden tancades, com a mínim, vint-i-cinc segons abans del pas de cada circulació ferroviària. Les perxes d'eixida de les dobles semibarreres iniciaran el descens quan les d'entrada hagen arribat a la posició horitzontal.  
Quan siga necessari, en àrees urbanes i en presència d'instal·lacions semafòriques reguladores de l'encreuament dels carrers, s'establirà la compatibilitat d'aquestes últimes instal·lacions semafòriques amb la senyalització d'abalisament i lluminosa de què estiga dotat el pas a nivell.  
En àrees urbanes, quan el nombre de vianants que utilitzen el pas a nivell així ho aconselle, es complementarà la senyalització lluminosa o d'abalisament amb senyals iguals als especificats per a la protecció de classe IV (passos a nivell per a vianants protegits per senyals lluminosos i acústics), i es crearà així mateix, i dins del paviment del pas a nivell, una zona reservada per a ús exclusiu de vianants que permeta separar de manera clara a aquests del trànsit per carretera que discorre pel pas a nivell.  
Article 7. Protecció de classe III  
L'establiment de la protecció de classe III comportarà la instal·lació de la senyalització següent:  
1. Senyalització a la via fèrria:  
Idèntica senyalització a l'establida en el número 1 de l'article 6 per a la protecció de classe II.  
2. Senyalització a la carretera o camí:  
2.1 Senyalització fixa vertical i horitzontal: idèntica senyalització a l'establida en els números 2.1 i 2.2 de l'article 6 per a la protecció de classe II.  
2.2 Senyalització lluminosa i acústica: la instal·lació d'aquest tipus de senyals serà discrecional i, si s'hi instal·len, s'ajustaran al que estableixen els números 2.3 i 2.4 de l'article 6 per a la protecció de classe II.  
2.3 Senyalització d'abalisament: semibarreres, dobles semibarreres o barreres, establides en l'article 144.1.b) del RGC, accionades pel guardabarrera corresponent, manualment o per qualsevol tipus de mecanisme, si bé, quan es tracte de passos a nivell afectats per la senyalització d'una estació, hauran de tenir un sistema que permeta la coordinació amb aquella senyalització.  
Les barreres o semibarreres hauran d'estar tancades, com a mínim, 25 segons abans del pas de cada circulació ferroviària.  
2.4 Aquesta classe de protecció comportarà a més la instal·lació d'un sistema d'avís l'ús del qual el regularan les normes de circulació de règim interior de FGV, mitjançant el qual es notificaran al guardabarrera les circulacions ferroviàries immediates.  
Article 8. Protecció de classe IV  
L'establiment de protecció de classe IV comportarà la instal·lació de la senyalització següent:  
1. Senyalització a la via fèrria:  
Idèntica senyalització a l'establida en el núm. 1 de l'article 6 per a la protecció de classe II.  
2. Senyalització al camí per a vianants:  
2.1 Cartell indicador de pas per a vianants, amb avís d'atenció al tren a ambdós costats de la via.  
2.2 Senyal acústic lluminós que presentarà al vianant un aspecte roig intermitent amb la indicació d'«Home parat» i rètol d'«Atenció, tren».  
El senyal haurà d'estar en funcionament, com a mínim, 30 segons abans del pas de cada circulació ferroviària.  
2.3 Refugis que servisquen per a augmentar l'atenció del vianant en l'encreuament de les vies.  
Article 9. Manteniment i conservació  
U. Serà a càrrec dels respectius titulars la instal·lació, manteniment i conservació dels senyals fixos que, en els termes que estableix la legislació vigent, corresponen a les vies de trànsit rodat i camins d'encreuament en els passos a nivell, com també el manteniment i conservació dels accessos, estructures i instal·lacions corresponents als passos a diferent nivell amb el ferrocarril.  
Dos. Serà a càrrec de Ferrocarrils de la Generalitat Valenciana, la instal·lació, manteniment i conservació dels senyals fixos i dels sistemes de protecció del pas a nivell que, d'acord amb el Decret 37/1996, de 5 de març, i amb aquesta ordre corresponen a la via fèrria.  
DISPOSICIó TRANSITòRIA  
Fins que es complete la instal·lació dels sistemes de protecció establits en aquesta ordre d'acord amb el programa plurianual establit en l'article 9 del Decret 37/1996, de 5 de març, del Consell de la Generalitat Valenciana sobre normes de seguretat aplicables als passos a nivell en les línies de FGV i les disponibilitats pressupostàries, tots els passos a nivell estaran dotats com a mínim de la protecció de classe I.  
València, 1 d'abril de 1996  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO


Còpia Permalink ELI